Der har onsdag aften været tumult ved Slagelse Sygehus. En gruppe på 25-30 personer var truende og aggressive

Var du ved sygehuset under tumulten? Så send en mail til 1224@eb.dk eller SMS til 1224 - det koster alm. SMS-takst.

Politiet har onsdag aften brugt knipler mod en gruppe på 25-30 personer med anden etnisk baggrund ved Slagelse Sygehus.

Ifølge politiet virkede gruppen truende over for personalet, da de ville besøge et familiemedlem.

- Vi modtager en anmeldelse fra personalet om tumult på Slagelse Sygehus klokken 19.30, fortæller vagthavende Henrik Karlsson fra Sydsjællands og Lolland-Falsters Politi til Ekstra Bladet.

Gruppen var angiveligt mødt op for at besøge en ældre mand, som er indlagt på sygehuset, da personalet bad dem om at besøge vedkommende i mindre hold ad gangen.

- De bliver aggressive, og da vi kommer derud, begynder de også at være aggressive overfor os, fortæller vagthavende.

Politifolkene valgte at trække stavene og slå på flere af de tilstedeværende. Det fik gruppens medlemmer til at søge ind på sygehuset igen, da de ville behandles for slagene.

- Vi opdager senere, at der også er blevet smadret en rude på en politibil.

To blev anholdt og er sigtet for grov forstyrrelse af den offentlige orden og vil i følge vagthavende modtage et bødeforlæg og blive løsladt efter en kort afhøring.